projecte-aina/catalan_government_crawling huggingface dataset:
La nova resolució estableix el règim d'accés als medicaments tòpics i productes sanitaris requerits per a les cures dels pacients afectats
El Servei Català de la Salut ha publicat una nova resolució que estableix el règim d'accés als medicaments tòpics i productes sanitaris requerits per a les cures dels pacients afectats d'epidermòlisi ampul·lar congènita atesos en règim ambulatori en hospitals del SISCAT.
L'epidermòlisi ampul·lar, també coneguda com a pell de papallona, és una malaltia cutània d'origen genètic, poc freqüent i de caràcter crònic, que es caracteritza per l'aparició d'ampolles o vesícules a la pell o a les membranes mucoses només per la fricció o traumatismes.
Els afectats requereixen l'ús diari i constant de productes sanitaris i alguns medicaments tòpics, tant per al tractament de la seva simptomatologia com per a la prevenció i tractament de les infeccions.
Amb aquesta Resolució els pacients afectats podran obtenir els medicaments tòpics i productes sanitaris, per a la prevenció o tractament de la seva malaltia, de manera gratuïta en un hospital públic de Catalunya sense que cap cost.
Els pacients que sol·licitin aquest accés han de disposar de la targeta sanitària individual del CatSalut i han d'estar diagnosticats per un metge especialista en dermatologia.
Els tràmits per adherir-se al nou procediment es faran a través del metge o metgessa d'atenció primària o l'especialista en dermatologia d'un centre d'atenció públic del sistema català i hi haurà una coordinació entre els equips dels professionals sanitaris que atenen al pacient per tal de compartir la informació clínica del cas i els productes que el pacient habitualment utilitza.
Des de la direcció del Programa VINCat i del Centre Coordinador ens vam proposar com objectiu prioritari per aquest any que disposéssiu dels resultats del 2018 el més aviat possible.
Disposar d'aquestes dades ens permet tenir una visió acurada i propera de la situació de cada centre i la necessitat (o no), d'implementar intervencions de prevenció i control en els diferents indicadors que estem duent a terme en el marc del Programa VINCat.
Aquest objectiu s'ha assolit i disposem de l'anàlisi acurat de les dades del 2018.
En primer lloc, volem felicitar i reconèixer l'esforç molt importat que heu fet des dels equips de control d'infecció, especialment les persones que esteu en primera línia, recollint les dades de vigilància, fent prevenció, formació als vostres companys, i moltes altres tasques...., per tenir totes les dades a punt durant el primer trimestre de l'any.
Això ha estat una feina extraordinària.
En segon lloc, reconèixer l'excel·lent treball que ha fet el centre coordinador per tenir totes les dades a punt del 2018 en el termini establert.
La jornada que us proposem és una magnifica oportunitat per explicar els resultats més important assolits durant el 2018, comentar els problemes que pensem poden ser més significatius i marcar les línies mestres del Programa.
Intentarem, com sempre, fer una Jornada molt propera, conduïda per les persones que treballeu en el dia a dia i que tinguem un espai suficient al final del matí per fer els comentaris i suggeriments que creieu oportuns.
Dins de pocs dies us farem arribar el programa definitiu de la jornada.
El director del programa VINCAt, el senyor Miquel Pujol, us emplaça per tant a assistir i apuntar-vos a través de la pagina web del VINCat a la Jornada del dia 4 de Juny que es celebrarà en el Saló d'Actes de l'Hospital de Bellvitge el proper dia 4 de 9:15 a 13:45.
Estem absolutament convençuts que serà una Jornada molt rellevant i d'un interès especial dirigida a tots els professionals que treballem en el programa VINCat, des de infermeria de control d'infecció, farmacèutics, microbiòlegs, clínics,...
Aquest centre és prova pilot de la utilització d'una metodologia de disseny orientada a assolir una millor accessibilitat anomenada Clear Code Arquitecture
Ja s'ha posat en marxa el nou Centre d'Atenció Primària (CAP) Amposta després de les obres de construcció i equipament.
El nou centre d'atenció primària acull l'Equip d'Atenció Primària (EAP) d'Amposta i configura, junt amb cinc consultoris més, Santa Bàrbara, Masdenverge, La Galera, Freginals i Godall, l'Àrea Bàsica de Salut Amposta que gestiona l'Institut Català de la Salut (ICS) i que té una població de referència de 30.659 persones.
Dimensionat per acollir serveis de medicina general, pediatria, i odontologia, també disposa de consultes polivalents per acollir altres usos; es disposa de serveis d'atenció continuada, d'atenció a la salut sexual i reproductiva (ASSIR), d'educació sanitària i d'activitats orientades a la comunitat.
El nou centre suposa una millora de l'accessibilitat i dels espais, tant per a usuaris com per a professionals, i permet oferir una atenció de salut integral i integrada.
Aquest centre és prova pilot de la utilització d'una metodologia de disseny orientada a assolir una millor accessibilitat anomenada Clear Code Arquitecture® que ha estat desenvolupada per l'equip responsable del projecte, PMMT Arquitectura.
Es tracta de la primera metodologia d'accessibilitat universal que tracta de garantir la igualtat de totes les persones en l'ús de l'entorn físic dels centres, avaluant de forma objectiva el nivell d'accessibilitat universal i ajudant a millorar-ho.
El Servei Català de la Salut (CatSalut) ha realitzat una inversió de 3.733.341 euros entre la realització de l'obra i l'equipament.
Dues de cada tres persones amb esclerosi múltiple són dones
El Servei Català de la Salut ha publicat un nou informe breu que analitza les persones amb esclerosi múltiple a Catalunya i l'evolució entre els anys 2013-2017.
S'estima que a Catalunya hi ha unes 11.500 persones diagnosticades d'esclerosi múltiple de les quals un 67,6% són dones.
No hi ha diferències en les taxes de prevalença entre homes i dones fins als 20 anys però entre els 30 i els 70 anys les taxes de prevalença de les dones són el doble que les dels homes.
Les dones són, de mitjana, un any més joves que els homes en el moment del diagnòstic.
La taxa de mortalitat de les persones amb esclerosi múltiple durant l'any 2017 va ser d'11,2 per cada 1.000 persones i pel que fa al nivell de renta s'observa com la taxa de prevalença augmenta a mesura que disminueix el nivell de renda i aquesta diferència és més clara en dones que en homes.
L'informe també mostra que un 7% de les persones que pateixen esclerosi múltiple són pacients afectats d'altres malalties cròniques amb necessitats complexes d'atenció, mentre que en la població equivalent aquesta proporció és inferior al 2%.
També s'ha analitzat la despesa sanitària i la utilització que fan aquests pacients dels recursos sanitaris.
L'esclerosi múltiple (EM) és una malaltia neurodegenerativa i crònica del sistema nerviós central, sovint generadora de discapacitat.
Els símptomes acostumen a presentar-se en brots, que poden deixar seqüeles i discapacitat.
També es poden presentar de manera progressiva.
Acostuma a afectar persones d'entre 20 i 40 anys i la supervivència és d'uns trenta anys; tot i que menys del 10% de les persones afectades moren com a conseqüència directa de l'esclerosi múltiple.
Tot sovint aquesta supervivència és amb discapacitat, sobretot en els casos més greus.
El tractament de la malaltia comprèn dos abordatges:
És convenient que l'especialista en neurologia faci un control i un seguiment directes del tractament per tal d'indicar la millor teràpia i fer la vigilància dels possibles efectes secundaris.
Més de 300 professionals sanitaris han compartit reflexions i han debatut sobre temes clau per a promoure la millora contínua de la prescripció.
Durant la sessió s'han abordat temes d'actualitat com ara la utilització dels antibiòtics o l'ús segur dels medicaments.
El CaixaForum ha acollit aquest matí la segona edició de la Jornada d'actualització i debat de l'Àrea del Medicament del Servei Català de la Salut (CatSalut) en què han participat més de 300 professionals sanitaris del sistema sanitari públic a Catalunya (SISCAT).
La inauguració de l'acte ha anat a càrrec d'Adrià Comella, director del CatSalut, que ha destacat l'accessibilitat i la sostenibilitat com els dos grans objectius de la política dels medicaments: "tot un repte en un escenari en què l'augment de població que necessita accedir a tractaments farmacològics va acompanyat d'uns tractaments d'un cost creixent i elevat, particularment en l'entorn hospitalari.
El compromís dels professionals en totes les tasques relacionades amb el bon ús del medicament és possiblement, l'element principal per assolir-ho."
Comella també ha posat en relleu el paper dels professionals que treballen en els centres del SISCAT directament en l'àmbit del medicament: "Són els farmacèutics i farmacòlegs els que contribueixen, d'una manera efectiva i continuada, a fer un millor ús dels medicaments en diversos àmbits: l'entorn de la clínica, de l'avaluació del coneixement i de la gestió".
L'edició d'enguany ha tractat temes d'actualitat com són la utilització dels antibiòtics.
El problema de la resistència en els antibiòtics requereix revisar les recomanacions pel seu bon ús.
Comencem a disposar d'intervencions d'èxit, gràcies a la coordinació entre nivells assistencials i a la participació de diferents especialitats, com la microbiologia clínica, que contribueixen a millorar la prescripció empírica d'antibiòtics.
Durant la Jornada també s'ha recordat la importància de l'ús segur dels medicaments fent èmfasi en les oportunitats de millora al nostre entorn, revisant la rellevància i l'impacte real de les alertes de seguretat, de la xarxa de farmacovigilància i dels ingressos hospitalaris relacionats amb els medicaments.
Finalment s'han revisat aspectes fonamentals de la prevenció i el tractament de l'osteoporosi, l'actualització dels fàrmacs disponibles i els nous abordatges terapèutics amb aproximacions diferents de la dels medicaments.
Ha desenvolupat la seva trajectòria professional en els àmbits de l'atenció primària, hospitalària, sociosanitària i salut mental
Anna Aran i Solé, nascuda a Balaguer el 1969, s'incorpora avui com a nova gerent de la Regió Sanitària de Barcelona, assumint les funcions de l'Àmbit Metropolità Nord del Servei Català de la Salut (CatSalut) en substitució de Lluís Franch.
Aran és llicenciada en Medicina per la Universitat de Lleida i és especialista en medicina familiar i comunitària.
D'entre la seva formació especialitzada té un màster en gestió d'institucions sanitàries i un postgrau en gestió de la qualitat de l'atenció primària de la salut.
Des del maig del 2016, Anna Aran exercia com a gerent territorial de l'Institut Català de la Salut (ICS) a Catalunya Central i anteriorment havia estat a la Direcció Assistencial de l'empresa pública Gestió de Serveis Sanitaris (GSS), que gestiona l'Hospital Universitari de Santa Maria i l'Hospital de Pallars on dirigia les línies d'atenció especialitzada, sociosanitària i de salut mental.
Entre el 2014 i el 2015 també va assumir la direcció mèdica de l'Hospital Universitari Arnau de Vilanova, i, això li va permetre desenvolupar la coordinació assistencial entre les dues entitats proveïdores.
Entre el 2002 i el 2005 Aran va posar en marxa la Residència Assistida Santa Maria de Balaguer i va exercir com a gerent.
Entre el 2005 i el 2012 havia assumit diferents funcions de responsabilitats directives a diversos equips directius d'atenció primària de centres de Lleida.
Amb el nomenament de la nova gerent, el Servei Català de la Salut vol continuar avançant en el reforç de l'acció territorial del CatSalut, que garanteixi l'efectivitat en la implementació de les polítiques de salut, atenent a la diversitat i les necessitats dels diferents territoris.
El Consell de Direcció del Servei Català de la Salut vol fer un agraïment específic pels serveis prestats al fins ara gerent Lluis Franch que comença una nova etapa com a gerent la Corporació de Salut del Maresme i la Selva.
El 85,4% dels pacients analitzats complien tots els criteris clínics del tractament establerts en l'acord d'harmonització
El Servei Català de la Salut ha publicat un informe d'avaluació de resultats dels tractaments de l'artritis reumatoide.
Es tracta d'una malaltia crònica per la qual no hi ha no hi ha tractaments curatius i l'objectiu terapèutic és aconseguir la remissió o un baix nivell d'activitat clínica, per reduir la inflamació, els símptomes i el dany articular.
Per fer-ho, s'empren fàrmacs immunosupressors antireumàtics modificadors de la malaltia (FAMM), que poden ser sintètics convencionals (FAMMsc), biològics (FAMMb) i sintètics dirigits (FAMMsd).
S'han seleccionat les dades pels pacients amb artritis reumatoide activa tractats al sistema sanitari integral d'utilització pública de Catalunya (SISCAT) amb FAMMb i FAMMsd que comptaven amb l'acord del PHF i que estiguessin inclosos al Registre de Pacients i Tractaments (RPT) del CatSalut entre l'1 de gener de 2012 i el 31 de desembre de 2018.
Entre gener de 2012 i desembre de 2018 s'han iniciat 7.526 tractaments amb FAMMb (94%) i FAMMsd (6%) emprats per tractar 4.904 pacients diagnosticats amb artritis reumatoide activa, que tenien una edat mitjana de 56 anys i un 79% han estat dones.
La durada mitjana dels tractaments va ser de 37,7 (20) mesos.
El percentatge de resposta per als tractaments de primera línia en el primer any i en els anyns posteriors és d'un 67% i un 72%, respectivament; i per als tractaments de segona línia d'un 55% en el primer any i d'un 61% en els anys posteriors.
Els criteris d'inici establerts a l'acord s'han complert en 3.267 tractaments (85,4%) dels 3.825 avaluables segons línia de tractament.
La despesa total acumulada des del 2014 ha estat de 144,3 milions d'euros, i per any ha variat des 26,4 fins a 32,9 milions d'euros
El Programa d'Harmonització Farmacoterapèutica (PHF), que estableix criteris d'ús, accés i provisió harmonitzats dels medicaments, tracta d'afavorir un accés equitatiu als tractaments farmacològics de les malalties oncològiques i reduir la variabilitat no justificada de l'ús dels medicaments en els diferents centres i assolir els millors resultats clínics possibles a l'àmbit del Sistema Integral de Salut de Catalunya (SISCAT).
Salut posa en marxa un procés de participació ciutadana online per definir quin ha de ser el futur de l'espai digital de La Meva Salut
Des del Servei Català de la Salut (CatSalut), juntament amb la Secretaria d'Atenció Sanitària i Participació del Departament de Salut, es posa en marxa un procés de participació amb ciutadans i ciutadanes per recollir la valoració, expectatives i necessitats de les persones en relació a l'espai digital de La Meva Salut, per tal de millorar-ne els serveis i ampliar-ne les seves funcionalitats.
Fins el 4 de juliol es podrà participar a través de la plataforma https://participa.gencat.cat/processes/lamevasalut
Un dels objectius d'aquest procés és garantir la participació de col·lectius estratègics i aprofundir en les seves participacions per tal de concretar propostes que ajudin a definir quin ha de ser el futur model d'atenció no presencial i com ha de ser l'espai digital que faci interaccionar els ciutadans i els professionals sanitaris.
La Meva Salut, espai personal en línia per a tràmits, consultes i altres serveis
La Meva Salut (LMS) és un espai digital segur que permet a la ciutadania, a través d'una identificació digital, accedir a la seva informació personal de salut, fer consultes i realitzar tràmits electrònics de forma segura i confidencial.
Des del passat mes d'octubre ja permet l'accés de mares i pares o responsables legals de menys de 16 anys.
L'epidermòlisi ampul·lar congènita és una malaltia cutània d'origen genètic, poc freqüent i de caràcter crònic, que es caracteritza per l'aparició d'ampul·les o vesícules a la pell o a les membranes mucoses només per la fricció o traumatismes.
Els pacients afectats d'epidermòlisi ampul·lar congènita requereixen l'ús diari i constant de productes sanitaris, tant per al tractament de la seva simptomatologia com per a la prevenció i el tractament de les infeccions, l'accés als quals varia en funció del tipus de productes.
El nou centre d'atenció primària acull l'Equip d'Atenció Primària Amposta, gestionat per l'Institut Català de la Salut (ICS), i junt amb 5 consultoris (Santa Bàrbara, Masdenverge, La Galera, Freginals i Godall) atén a la població de l'Àrea Bàsica de Salut Amposta.
Dimensionat per acollir serveis de medicina general, pediatria, i odontologia, també disposa de consultes polivalents per acollir altres usos; es disposa de serveis d'atenció continuada, d'atenció a la salut sexual i reproductiva (ASSIR), d'educació sanitària i d'activitats orientades a la comunitat.
El nou centre suposa una millora de l'accessibilitat i dels espais, tant per a usuaris com per a professionals, i permet oferir una atenció de salut integral i integrada.
La parcel·la on se situa el centre, enclavada en una zona d'equipaments i comercial, té una forma trapezoidal.
L'edifici del CAP s'emplaça junt al carrer Sebastià Juan Arbó, que té un caràcter més urbà, i ajuda a crear ciutat.
El volum de l'edifici és rectangular i es col·loca horitzontalment en direcció est-oest, per aprofitar d'aquesta manera la bona ubicació nord-sud de les estances interiors.
La planta baixa es retira en el seu extrem per tal de generar un espai d'accés sota el cobert del centre, accessible també per al trànsit rodat.
Aquest centre és prova pilot de la utilització d'una metodologia de disseny orientada a assolir una millor accessibilitat anomenada Clear Code Arquitecture® que ha estat desenvolupada per l'equip responsable del projecte, PMMT Arquitectura.
Es tracta de la primera metodologia d'accessibilitat universal que tracta de garantir la igualtat de totes les persones en l'ús de l'entorn físic dels centres, avaluant de forma objectiva el nivell d'accessibilitat universal i ajudant a millorar-ho.
Àrea d'entrada, àrea administrativa, àrea d'atenció continuada –consulta, sala de tractaments, box polivalent (2), espais brut i net i sala d'espera–, àrea de pediatria −consultes mediques (3), consultes d'infermeria (3), sala d'educació sanitària i sala d'espera−, àrea d'atenció a la salut sexual i reproductiva (ASSIR) −consulta de tocoginecologia, consulta de llevadora i sala d'espera−, nucli de lavabos, local de residus i instal·lacions.
Àrea d'entrada, àrea administrativa, àrea de medicina general −consultes (10) mediques, consultes d'infermeria (10), sala de reserva i sales d'espera−, àrea d'odontologia –consulta, sala de treball i sala d'espera−, i una àrea polivalent –consulta i sala de treball–.
Àrea d'educació sanitària i activitats comunitàries –aula i sala multiusos–, àrea administrativa –despatxos de direcció i sala de reunions/biblioteca–, àrea de personal sanitari –sala de personal, vestidors (3) i lavabos–, àrea d'emmagatzematge, local de neteja, àrea d'instal·lacions.
El Centre d'Atenció Primària Onze de Setembre de Lleida està situat en una zona de nova expansió de la ciutat de Lleida.
El centre ocupa la franja central d'una illa on les dues bandes perimetrals acullen edificis d'habitatges.
D'aquesta manera, el nou centre acaba de lligar aquest eix central de serveis, de tal manera que en la seva orientació sud es mostra com una franja horitzontal que lliga els extrems dels blocs residencials.
El solar es troba a un nivell inferior al de l'avinguda Onze de Setembre: per adaptar-se a aquesta topografia, l'edifici crea una planta semisoterrània il·luminada i ventilada per uns patis que es repeteixen a les plantes superiors.
Cal destacar l'excel·lent accessibilitat general del centre i, en especial, a l'àrea de rehabilitació.
El nou CAP ofereix millores per al conjunt de la ciutadania, tant per l'accessibilitat que es deriva de la localització del centre (molt propera als hospitals Arnau de Vilanova i Santa Maria) com per possibilitar una reducció de la pressió assistencial a altres zones de la ciutat, i també per als professionals, que disposaran d'uns equipaments actualitzats.
En aquest sentit, progressivament s'oferirà la possibilitat de canviar al nou centre d'atenció primària als usuaris dels CAP Balàfia i Eixample, amb la qual cosa es preveu que aquest nou equipament donarà servei fins a 20.000 habitants, fet que millorarà sensiblement la distribució dels centres d'atenció primària a la ciutat de Lleida.
El nou CAP Onze de Setembre acollirà també la Fundació Esclerosi Múltiple (FEM) i l'Hospital de Dia Miquel Martí i Pol, situat actualment a l'Hospital Universitari Arnau de Vilanova.
A més, també s'hi ubicaran el Servei de Salut Pública del Segrià i els serveis de rehabilitació ambulatòria d'àmbit regional.
El nou Centre d'Atenció Primària respon a la necessitat d'ampliar l'espai assistencial per tal de poder oferir la totalitat de la cartera de serveis a la població de Piera.
Situat en una zona de creixement urbà, a cavall entre una zona residencial i una altra de serveis, el projecte arquitectònic es va plantejar l'objectiu de donar resposta a dues premisses: definir un espai d'atenció al públic de fàcil accés i resoldre la relació entre ambdues zones urbanes.
El resultat és un edifici extensiu en planta baixa, generat per l'addició de tres caixes longitudinals espaiades per patis, a modus de lluernes lineals.
La primera barra es resol en 2 plantes que permeten albergar els usos de recepció i atenció continuada a la planta baixa i els més restringits en la planta primera.
Aquesta mateixa peça, a partir de la formació d'un voladís orientat a l'arribada dels vianants des del municipi, permet definir l'accés principal al Centre d'Atenció Primària.
Tot el programa d'atenció al públic es concentra a la planta baixa.
A la primera barra se situa l'accés, la recepció i l'àrea d'atenció continuada, espais que poden tenir un ús independent de la resta del centre.
A les altres dues barres s'organitzen totes les consultes d'atenció (medicina general, pediatria, odontologia i d'altres polivalents per a treball social, atenció sexual i reproductiva i salut mental, i que també possibiliten poder acollir d'altres especialitats).
El nou CAP ofereix millores per al conjunt de la ciutadania, tant per l'accessibilitat que se'n deriva de la localització del centre, com per l'ampliació dels espais assistencials; i als professionals que hi treballen, que gaudiran d'uns equipaments actualitzats i en els que també han participat en la seva definició i configuració.
ÀREA D'ENTITATS PÚBLIQUES, PATRIMONI i INVERSIONS DEL SERVEI CATALÀ DE LA SALUT